21 Ngĩcoka ngĩona igũrũ rĩerũ o na thĩ njerũ; nĩ gũkorũo igũrũ rĩrĩa rĩa tene o na thĩ ĩrĩa ya tene nĩ ciathirĩte, na iria rĩtiarĩ kuo.2 Ningĩ ngĩona itũũra rĩrĩa itheru, Jerusalemu Njerũ, rĩgĩikũrũka riumĩte igũrũ kũrĩ Ngai rĩhaarĩirio ta mũhiki agemeirio mũthuriwe.3 Ngĩcoka ngĩigua mũgambo mũnene kuuma gĩtĩ-inĩ kĩrĩa gĩa ũthamaki woiga: “Atĩrĩrĩ, hema ya Ngai ĩrĩ hamwe na andũ, nake nĩ egũikarania nao, nao matuĩke andũ ake. Nake Ngai we mwene arĩkoragwo hamwe nao.4 Na nĩ ekũmagiria maithori mothe mathire maitho-inĩ mao, na gĩkuũ gĩtigacoka gũkorũo kuo rĩngĩ, o na kĩeha kana kĩrĩro kana ruo. Maũndũ marĩa ma tene nĩ mathiru biũ.”5 Nake Ũrĩa waikarĩire gĩtĩ kĩrĩa kĩa ũnene akiuga: “Atĩrĩrĩ, maũndũ mothe nĩ kũmerũhia ndĩramerũhia.” Ningĩ akiuga: “Andĩka, nĩ gũkorũo ciugo icio nĩ cia kwĩhokeka na nĩ cia ma.”6 Na akĩnjĩra atĩrĩ: “Maũndũ macio nĩ mathiru! Nĩ niĩ Alifa na Omega, kĩambĩrĩria na kĩrĩkĩrĩro. Mũndũ o wothe mũnyotu nĩ ngaamũhe maĩ ma gĩthima kĩa maĩ ma muoyo hatarĩ marĩhi.7 Mũndũ o wothe ũgũtooria nĩ akaagaya maũndũ macio, na nĩ ngaatuĩka Ngai wake nake atuĩke mũrũ wakwa.8 No iguoya na arĩa matarĩ wĩtĩkio na arĩa matarĩ atheru na mekaga maũndũ marĩ magigi na oragani na arĩa meingĩragia thĩinĩ wa ngomanio itagĩrĩire* na arĩa maragũraga na ahoi mĩhianano na arĩa othe maragia maheeni, igai rĩao rĩgaakorũo rĩrĩ thĩinĩ wa iria rĩrĩa rĩakanaga mwaki na ũbiriti. Kĩu nĩkĩo gĩkuũ kĩrĩa gĩa kerĩ.”9 Nake mũraika ũmwe wa arĩa mũgwanja maarĩ na mbakũri iria mũgwanja ciaiyũire mahũũra mũgwanja ma mũico agĩũka akĩnjĩra atĩrĩ: “Ũka, na nĩ ngũkuonia mũhiki, mũtumia wa Gatũrũme.”10 Kwoguo akĩnguua na hinya wa roho o nginya kĩrĩma-inĩ kĩarĩ kĩnene na kĩraihu na igũrũ, na akĩnyonia Jerusalemu itũũra rĩrĩa itheru rĩgĩikũrũka riumĩte igũrũ kũrĩ Ngai11 na rĩarĩ na riri wa Ngai. Na rĩahenagia o ta ihiga rĩa goro mũno, ta ihiga rĩa njathibi rĩrahenia ta gĩcicio.12 Rĩarĩ na rũthingo rũnene na rũraihu na ihingo ikũmi na igĩrĩ na araika ikũmi na erĩ ihingo-nĩ icio, na ihingo-inĩ icio haandĩkĩtwo marĩĩtwa ikũmi na merĩ ma mĩhĩrĩga ĩrĩa ikũmi na ĩĩrĩ ya ciana cia Isiraeli.13 Mwena wa irathĩro warĩ na ihingo ithatũ, mwena wa mũhuro ihingo ithatũ, mwena wa rũgongo ihingo ithatũ, na mwena wa ithũĩro ihingo ithatũ.14 Rũthingo rwa itũũra rĩu ningĩ rwarĩ na mahiga ikũmi na merĩ ma mũthingi, na igũrũ rĩamo haandĩkĩtwo marĩĩtwa ikũmi na merĩ ma atũmwo a Gatũrũme.15 Na rĩrĩ, ũcio waaragia na niĩ aanyitĩte kamũrangi ga thahabu ga gũthima nĩguo athime itũũra rĩu na ihingo o na rũthingo rwarĩo.16 Itũũra rĩu nĩ rĩiganaine mĩena yothe, ũraihu warĩo ũigana o ta wariĩ warĩo. Nake agĩthima itũũra rĩu akĩhũthĩra kamũrangi kau, na rĩarĩ rĩa stadia ngiri ikũmi na igĩrĩ;* ũraihu warĩo na wariĩ o na ũraihu wa na igũrũ nĩ ciganaine.17 Ningĩ agĩthima rũthingo rwarĩo, na rwarĩ rwa mĩkono* igana rĩa mĩrongo ĩna na inya kũringana na gĩthimi kĩa andũ, na gĩthimi kĩa araika.18 Rĩu-rĩ, rũthingo rũu rwarĩ rwa njathibi, narĩo itũũra rĩu rĩarĩ rĩa thahabu theru o ta gĩcicio kĩrahenia.19 Mĩthingi ya rũthingo rwa itũũra rĩu yagemetio na mĩthemba yothe ya mahiga ma goro: mũthingi wa mbere warĩ wa njathibi, wa kerĩ yakuti, wa gatatũ kalikedoni, wa kana emaradi,20 wa gatano sadonikisi, wa gatandatũ sadio, wa mũgwanja kirisolito, wa kanana beroli, wa kenda topazi, wa ikũmi kirisoprasi, wa ikũmi na ĩmwe hayacinithi, na wa ikũmi na igĩrĩ amethisito.*21 Ningĩ ihingo icio ikũmi na igĩrĩ ciarĩ cia ruru ikũmi na igĩrĩ; o kĩhingo gĩathondeketwo na ruru ĩmwe. Nayo njĩra ĩrĩa nene ya itũũra rĩu yarĩ ya thahabu theru, o ta gĩcicio kĩronithania mwena ũcio ũngĩ.22 Na ndionire hekarũ thĩinĩ warĩo, nĩ gũkorũo Jehova* Ngai Mwene Hinya Wothe nĩwe hekarũ yarĩo, o nake Gatũrũme no hekarũ yarĩo.23 Ningĩ itũũra rĩu rĩtibataraga ũtheri wa riũa o na kana wa mweri, nĩ gũkorũo riri wa Ngai nĩguo ũrĩmũrĩkagĩra, na tawa warĩo nĩ Gatũrũme.24 Nacio ndũrĩrĩ nĩ igaathiaga na ũtheri warĩo, nao athamaki a thĩ nĩ makaarĩrehera riri wao.25 Ihingo ciarĩo itikaahingwo mũthenya o na rĩ, nĩ gũkorũo kũu gũtigaakoragwo na ũtukũ.26 Na nĩ makaarehe riri na gĩtĩo kĩa ndũrĩrĩ thĩinĩ warĩo.27 No kĩndũ o gĩothe kĩrĩ thahu na mũndũ o wothe wĩkaga maũndũ marĩ magigi na ma maheeni ndakaarĩtonya o na atĩa; arĩa mandĩkĩtwo gĩkũnjo-inĩ kĩa muoyo gĩa Gatũrũme no o magaatonya.
kik_Latn